Imtella' Novembru 17, 2021 - Aġġornata 17 Ta' Novembru, 2021 9:57am Is-Supretendent tas-Saħħa Charmaine Gauci qalet li f'Malta kien hawn tnaqqis sinifikanti fil-pazjenti bil-COVID-19 li jeħtieġu l-kura fl-isptar. Waqt l-intervista ta' kull ġimgħa mal-ġurnal Times of Malta, il-Prof. Gauci qalet li dan ifisser li t-tilqim f'Malta qed iħalli impatt tajjeb. Hija nnotat li waqt li f'Novembru ta-sena li għaddiet 8.5% tan-nies morda bil-Covid kienu l-isptar, din is-sena wara li beda l-programm ta' tilqim kontra dan il-virus, l-għadd ta' pazjenti fl-isptar jgħoddu biss 2.2%. Hawn hija saħqet li huwa ċar li n-nies imlaqqma huma ħafna aktar protetti minn dawk li mhumiex kontra mard sever u mwiet mill-COVID-19, inkluż il-varjant Delta. Il-Prof. Gauci qalet li bħalissa l-età medja tal-pazjenti bil-COVID-19 fl-isptar hija ta' 61 sena. Qalet li l-iżgħar pazjent għandu 36 u l-ikbar wieħed 77 sena. Spjegat li erbgħa mid-disgħa pazjenti ma ħadux it-tilqima. Hawn irrimarkat li wieħed m'għandux jippretendi li l-vaċċin se jagħti protezzjoni sħiħa. Kompliet tispjega li sakemm il-virus SARS-COV-2 ikompli jdur, l-infezzjonijiet se jkomplu jinxterdu man-nies, anke fost dawk imlaqqma. Minkejja dan, hija tenniet li meta għandek persuna mlaqqma u mardet bil-virus xorta waħda ma jfissirx li t-titqiba mhix taħdem. Dan għax l-ebda vaċċin ma huwa 100% effettiv, għalkemm l-effettività tat-tilqim kontra l-imxija tal-COVID-19 awtorizzati mill-Unjoni Ewropea hija għolja ħafna. Fl-isfond tal-aħħar każijiet irreġistrat f'Malta, id-Deputat Prim Ministru u Ministru għas-Saħħa Chris Fearne qal li sakemm l-għadd ta' nies li jeħtieġu l-kura fl-isptar jibqa' wieħed stabbli mhux se jkun hemm restrizzjonijiet ġodda. — Chris Fearne (@chrisfearne) November 16, 2021 Fuq il-mezzi soċjali, Dr Fearne innota kemm il-booster qed jaħdem f'Malta. Tabella li xerred fuq il-mezzi soċjali turi li f'medja ta' sebat ijiem, Malta ma reġistratx imwiet kawża tal-imxija. L-aħħar mewt bil-COVID-19 li kienet irreġistrat f'Malta kienet fit-2 ta' Novembru. Dakinhar raġel ta' 83 sena miet waqt li kien pożittiv għall-virus. Madankollu, innota wkoll li l-awtoritajiet huma konxji wkoll li ż-żidiet ta' pazjenti fl-isptarijiet u tal-imwiet għandhom it-tendenza li jseħħu madwar tliet sa erba' ġimgħat mindu jkollok żieda fl-infezzjonijiet fil-komunità. Spjega li għaldaqstant, il-ħaddiema tas-saħħa qed isegwu mill-qrib is-sitwazzjoni fl-Isptar Mater Dei.